જો કે આ સિવાયનો એક લાભ, જે જલ્દી લોકોને આકર્ષે છે એ છે ઑનલાઇન શોપિંગમાં ડિસ્કાઉન્ટ સેલ. કેટલીય એવી વેબસાઇટ્સ છે જ્યાં ચોક્કસ સમયે ચોક્કસ ડિસ્કાઉન્ટ ઓફર્સ મળતી હોય છે. પહેલાના સમયમાં કોઇ સ્ટોરમાં સેલ લાગે તો લોકો વહેલા તે પહેલાના ધોરણે તેના પર તૂટી પડે અને એમા પણ કેટલીક વસ્તુઓ માટે તો યુદ્ધ થઇ જાય. જો કે આ બધી જફાથી મુક્તિ મળી જાય ઑનલાઇન શોપિંગમાં. અને સ્ટોરમાં ઢગલામાંથી શોધવા કરતાં વેબસાઇટ પર ફિલ્ટર કરીને તમારી પસંદની વસ્તુ શોધવું કામ સરળ તો થઇ જ જાય. આ ઉપરાંત દુકાનો અને મૉલ કરતાં પણ શોપિંગ વેબસાઇટ અઢળક ડિસ્કાઉન્ટ્સ આપે એટલે સોને પે સુહાગા… આ ઉપરાંત ઑનલાઇન શોપિંગમાં તમને ચોઇસ વધુ મળે, વેરાઇટી વધુ મળે. સ્થાનિક દુકાન કરતાં ઑનલાઇન વેબસાઇટનુ મંચ તમને પસંદગીની સૌથી વધુ તક આપે છે. એક ઉદાહરણ તેનુ એ છે કે જ્યારે સ્થાનિક સ્થળેથી કોઇ કપડા લીધા. તો માત્ર તમે નહીં પણ કેટલાય લોકો પાસે એ જ સેમ કપડા જોવા મળી જશે. અને કદાચ રસ્તામાં આવા લોકો મળી પણ જાય. કપડા નહીં ને બેગ કે પછી બાળકોના દફતર જ લઇ લો. એક જ વસ્તુ એકથી વધુ લોકો પાસે જોવા મળી જાય, તો એ વસ્તુ ચીલાચાલુ થઇ જાય છે. પણ જો તમારી પાસે કોઇ અનોખી વસ્તુ છે જે બીજા પાસે નથી. તો તેની મજા પણ અલગ જ લાગે છે. અને આ મજા માટે વેરાઈટી વસ્તુના શોપિંગ માટે ઑનલાઇન શોપિંગમાં તમને તક મળે છે.